NORAKSTS

|  |  |
| --- | --- |
| 22.12.2022. | Nr.18/10 |

###### PAŠVALDĪBAS LĪDZDALĪBAS IZVĒRTĒJUMS

###### SIA “JELGAVAS KOMUNĀLIE PAKALPOJUMI”

(ziņo: S.Barone-Upeniece)

**Atklāti balsojot: PAR – 12** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, G.Kurlovičs, A.Tomašūns), **PRET – 1** (A.Pagors), **ATTURAS – 1** (A.Rublis), **BALSOJUMĀ NEPIEDALĀS – 1** (A.Eihvalds),

Jelgavas valstspilsētas pašvaldībai ir SIA “Jelgavas komunālie pakalpojumi” 51% kapitāla daļu turētāja. SIA "Jelgavas komunālie pakalpojumi" pamatdarbība ir sadzīves atkritumu poligona “Brakšķi” apsaimniekošana.

Publiskas personas kapitāla daļu un kapitālsabiedrību pārvaldības likuma 4.panta pirmā daļa noteic, ka publiska persona drīkst iegūt un saglabāt līdzdalību kapitālsabiedrībā atbilstoši Valsts pārvaldes iekārtas likuma (turpmāk – VPIL) 88.pantam. Saskaņā ar Publiskas personas kapitāla daļu un kapitālsabiedrību pārvaldības likuma 7.panta pirmo daļu publiskai personai, tai skaitā pašvaldībai, ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Valsts pārvaldes iekārtas likuma 88.panta pirmajā daļā minētajiem gadījumiem.

Personu apvienība “Civitta” (turpmāk – Civitta), pamatojoties uz 2022. gada 10. maijā noslēgto līgumu, veikusi Jelgavas valstspilsētas pašvaldības līdzdalības izvērtējumu  
SIA “Jelgavas komunālie pakalpojumi”, ietverot ekonomisko, juridisko un ietekmes uz konkurenci izvērtējumu un veikusi konsultācijas ar biedrību “Latvijas tirdzniecības un rūpniecības kamera” (turpmāk – LTRK), biedrību “Latvijas ūdensapgādes un kanalizācijas uzņēmumu asociācija” (turpmāk – LŪKA), biedrību “LATVIJAS ATKRITUMU SAIMNIECĪBAS UZŅĒMUMU ASOCIĀCIJA” (turpmāk – LASUA) un Konkurences padomi (turpmāk – KP).

LTRK 29.08.2022. vēstulē Nr.2022/701 pauž viedokli, ka publiskā pārvalde var iesaistīties komercdarbībā, ja tā izpilda vismaz vienu no diviem kritērijiem: 1) publiskas pārvaldes kapitālsabiedrība apsaimnieko valsts interesēm nozīmīgus stratēģiskos aktīvus, nodrošinot to vērtības pieaugumu un tautsaimniecības izaugsmi, vienlaikus nesot atbildību sabiedrības priekšā par to izmantošanu, un/vai 2) iesaistoties komercdarbībā tiek novērstas brīvā tirgus nepilnības. LTRK aicina pašvaldību, lemjot par līdzdalības saglabāšanu  
SIA “Jelgavas komunālie pakalpojumi”, ņemt vērā LTRK minētos priekšnoteikumus. Tāpat LTRK aicina pārskatīt kapitālsabiedrību sniegtos pakalpojumus un pēc iespējas vairāk kapitālsabiedrību darbības nodrošināšanā iesaistīt privāto sektoru un regulāri pārskatīt kapitālsabiedrības sniegto pakalpojumu izmaksu pamatotību, lai pēc iespējas mazāk ietekmētu konkurenci.

LASUA 12.09.2022. vēstulē Nr. 30/09-22 pauž viedokli, ka Civitta veiktais izvērtējums ir atbilstošs normatīvajiem aktiem, kā arī pietiekami pamatots un izvērsts, lai pašvaldība varētu skatīt jautājumu par tās līdzdalības saglabāšanu SIA "Jelgavas komunālie pakalpojumi".

KP 09.12.2022. vēstulē Nr. 1.7-2/1201 atzinusi, ka SIA “Jelgavas komunālie pakalpojumi” pamatpakalpojums, poligona “Brakšķi” apsaimniekošana, ir vērtējama kā stratēģiski svarīgs pakalpojums, kā darbību nosaka valsts, un pakalpojums šobrīd tiek nodrošināts visā Zemgales atkritumu apsaimniekošanas reģionā, līdz ar to līdzvērtīgu citu pakalpojuma sniedzēju reģionā nav. Tomēr KP uzskata, ka atkritumu šķirošanas funkciju nodrošina potenciāli varētu nodot citiem tirgus dalībniekiem.

Izvērtējot SIA “Jelgavas komunālie pakalpojumi” papildu pakalpojumus, KP secina, ka tie tiek nodrošināti brīvā tirgus ietvaros un kapitālsabiedrība darbojas līdzīgi kā citi tirgus dalībnieki, t.sk. piedalās arī publiskajos iepirkumos. KP norāda, ka neatkarīgi no tā, vai konkrētais pakalpojums tiek sniegts kā pamatpakalpojums vai papildu pakalpojums, tā sniegšana ir jāvērtē VPIL 88. panta pirmās daļas kontekstā, pamatojot kādu no VPIL 88. panta pirmajā daļā noteiktajiem priekšnoteikumiem un to, ka konkrēto mērķu sasniegšana nav iespējama ar citiem, efektīvākiem līdzekļiem.

KP secinājusi, ka SIA “Jelgavas komunālie pakalpojumi” pamatdarbība vērtējama kā stratēģiski svarīga un atbilst VPIL 88. panta pirmās daļas 2. un 3. punktam. Attiecībā uz kapitālsabiedrības papildu pakalpojumiem KP norādījusi, ka pašvaldībai un kapitālsabiedrībai būtu jāvērtē nepieciešamība sniegt tādus pakalpojumus citiem klientiem, kurus spēj nodrošināt privātā sektora komersanti un netiek konstatēta tirgus nepilnība. Lai novērstu konkurences neitralitātes riskus, publiskas personas kapitālsabiedrībām būtu jāatturas no tādu pakalpojumu sniegšanas, ko spētu nodrošināt privātā sektora uzņēmumi.

Saskaņā ar Publiskas personas kapitāla daļu un kapitālsabiedrību pārvaldības likuma 4.panta pirmo daļu, 7.pantu un Valsts pārvaldes iekārtas likuma 88.panta septīto daļu,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Atzīt, ka SIA “Jelgavas komunālie pakalpojumi” darbība atbilst Publiskas personas kapitāla daļu un kapitālsabiedrību pārvaldības likuma 4.pantā un Valsts pārvaldes iekārtas likuma 88.panta pirmās daļas 2. un 3.punktā noteiktajiem nosacījumiem, kad publiska persona savu funkciju efektīvai izpildei var saglabāt līdzdalību esošā kapitālsabiedrībā, ja kapitālsabiedrības darbības rezultātā tiek radīti tādi pakalpojumi, kas ir stratēģiski svarīgi pašvaldības administratīvās teritorijas attīstībai un tiek pārvaldīti tādi īpašumi, kas ir stratēģiski svarīgi pašvaldības administratīvās teritorijas attīstībai.
2. Saglabāt Jelgavas valstspilsētas pašvaldības tiešo līdzdalību SIA “Jelgavas komunālie pakalpojumi” un turpināt kapitālsabiedrības darbību esošajā statusā.
3. Noteikt, ka SIA “Jelgavas komunālie pakalpojumi” vispārējais stratēģiskais mērķis 2023.-2027.gadam ir sadzīves atkritumu poligona “Brakšķi” apsaimniekošana un attīstīšana atbilstoši normatīvo aktu prasībām, nešķiroto atkritumu šķirošanas stacijas “Brakšķi” attīstīšana un uzlabošana.
4. Uzdot kapitāla daļu turētāja pārstāvim kontrolēt SIA “Jelgavas komunālie pakalpojumi” līdzdalības izvērtējumā iekļauto secinājumu un ieteikumu izpildi.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja  B.Jēkabsone

2022. gada 22. decembrī